### Resumé

På Teknisk Udvalgs møde den 10. december 2024 fremlagde forvaltningen oplæg til strategi for lovliggørelse af bebyggelsen på kolonihavelodderne. Teknisk Udvalg anmodede forvaltningen om at fremkomme med konkret forlag til en endelig strategi.

### Sagsfremstilling

På sit møde 21. juni 2022 besluttede Teknisk Udvalg principperne for den samlede bebyggelse på havelodderne. Byrådet vedtog på møderne 17. januar 2024 og 7. februar 2024 i alt 10 lokalplaner, der fastsatte bestemmelserne for bebyggelsens omfang på havelodder henholdsvis mindre og større end 300 m².

Lokalplanerne er udarbejdet på baggrund af intentionerne i kolonihaveloven, hvor et kolonihaveområde bl.a. defineres ved, at der på havelodder må opføres bebyggelse til opbevaring af redskaber og eventuelt til dag- og natophold, jf. kolonihavelovens § 2, stk. 3.

I lokalplanerne er fastsat bestemmelser for den samlede størrelse af byggeri på havelodderne. På havelodder mindre end 300 m², er den maksimale størrelse på 50 m², hvoraf kolonihavehuset må udgøre 30 m² og for havelodder større end 300 m², er den maksimale størrelse 80 m², hvoraf kolonihavehuset må udgøre 50m². De valgte maksimale størrelser på kolonihavehuse skal sikre, at det er haverne, det grønne og den rekreative anvendelse, der er områdernes bærende kvalitet. Med de valgte størrelser er der taget hensyn til tidssvarende behov for brugen af haverne og bebyggelsen.

En stor del af den eksisterende bebyggelse i kolonihaverne er ikke opført i overensstemmelse med den gældende lovgivning på opførelsestidspunktet; byggeloven (bygningsreglementet) og planloven (landzonetilladelse), hvilket har bevirket, at flere af kolonihaveområderne er blevet bebygget i et omfang som gør, at karakteren af kolonihaveområderne er kommet under pres.

I det fortsatte arbejde med kolonihaverne er det primære fokus derfor at bringe bebyggelsen på de enkelte havelodder i overensstemmelse med lokalplanernes bestemmelser, så kolonihaveområderne fortsat kan fremstå som kolonihaver i en arkitektonisk og planmæssig sammenhæng og være en væsentlig del af bybefolkningens muligheder for rekreation i fritiden.

Forvaltningen anbefaler, at der i første omgang sendes varsel om påbud til ejerne og brugerne af de ca. 50 havelodder med de største overskridelser af lokalplanernes bestemmelser vedrørende bebyggelse. Med hensyn til størrelsen på kolonihavehuse er det kolonihavehuse større end 100 m².  Med hensyn til den samlede bebyggelse er det havelodder med mere end 200 m² bebyggelse. Varsel om påbud sendes ligeledes til de ejere og brugere af kolonihaver, hvor der mod bedre vidende er opført ulovligt byggeri i lokalplanprocessen, selvom de er blevet gjort skriftligt opmærksom herpå.

Når disse første varsler og evt. påbud er gennemført, kan der sendes nye varsler om påbud afsted til et nyt hold ejere og brugere af havelodder. Forvaltningen anbefaler dog, at, at "frivillige" henvendelser vedrørende lovliggørelse behandles i det omfang, som de afsatte ressourcer tillader. Omfanget af disse vil have betydning for, hvornår og hvor mange nye varsler om påbud, der kan sendes ud.

Forvaltningen anbefaler også, at der hen over foråret og sommeren 2025 prioriteres ressourcer til at vejlede om, hvordan man kan brandsikre byggeri.

Forvaltningen anbefaler i øvrigt, at haveforeningernes formandskaber indkaldes til et orienteringsmøde om den kommende proces, inden de første varslingsbreve sendes ud.

### Økonomi

Sagen har ikke umiddelbart afledte konsekvenser for økonomi.

### Klima og resiliensvurdering

Sagen har ingen indvirkning på klimaet.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** der i første omgang sendes varsel om påbud til ejerne og brugerne af de ca. 50 havelodder med de største overskridelser af lokalplanernes bestemmelser vedrørende bebyggelse, samt de ejere og brugere af kolonihaver, hvor der mod bedre vidende er opført ulovligt byggeri i lokalplanprocessen, selvom de er blevet gjort skriftligt opmærksom herpå.

**at** "frivillige" henvendelser vedrørende lovliggørelse behandles i det omfang, som de afsatte ressourcer tillader,

**at** der hen over foråret og sommeren 2025 prioriteres ressourcer til at vejlede om, hvordan man kan brandsikre byggeri, og

**at** haveforeningernes formandskaber indkaldes til et orienteringsmøde om den kommende proces, inden de første varslingsbreve sendes ud.

### Beslutning

Godkendt, idet udvalget ønsker at der administrativt tages initiativ til at bringe anvisningsretten til almene boliger i spil i nødvendigt omfang.

Oliver Paulsen var fraværende.